ai4bharat/Pralekha huggingface dataset:
மின்னணு மற்றும் தகவல் தொழில்நுட்பம்
பொறியியல் வரைகலைப் பிரிவின் மாணவர்கள், ஆசிரியர்களுக்கான மென்பொருள் கொலேப்கேட்
கொலேப்கேட் சாஃப்ட்வேர் என்னும் ஒருங்கிணைந்த மென்பொருள் அமைப்பை மத்திய உயர்நிலை கல்வி வாரியத்துடன்  இணைந்து மத்திய மின்னணு மற்றும் தகவல் தொழில்நுட்ப அமைச்சகத்தின் தேசிய தகவல் மையம்  வெளியிடுகிறது.
இரு பரிமாண வரைவுகள், விவரங்கள் மற்றும் முப்பரிமாண பொருள் வடிவமைப்பு உள்ளிட்ட பொறியியல் வரைகலை பிரிவின் மாணவர்கள் மற்றும் ஆசிரியர்களுக்கான முழுமையான பொறியியல் தீர்வுகளை வழங்குவதற்கான மென்பொருளாக இது இருக்கும்.
கொலேப்கேட் முப்பரிமாண மாதிரியியல் குறித்த விரிவான மின்-புத்தகத்தையும் தேசிய தகவல் மையம், மத்திய உயர்நிலை கல்வி வாரியம், நிதி ஆயோக் ஆகியவை இணைந்து வெளியிடும்.
கொலேப்கேட் தளத்தின் மூலம் பொதுமக்கள் பார்வைக்கு வெளியிடுவதற்கு தயாராக உள்ள இந்த மின்-புத்தகம் 1.0, கொலேப்கேட் பற்றிய புரிதலை கேட் மாணவர்கள், பயிற்சியை தொடங்குபவர்கள் மற்றும் பணியாளர்களுக்கு வழங்கும். தேசிய தகவல் மையம், புதுதில்லியின் கொலேப்கேட் குழுவால் இது வடிவமைக்கப்பட்டு இயற்றப்பட்டது.
முப்பரிமாண டிஜிட்டல் வடிவமைப்புகளை படைப்புத்திறனோடும், கற்பனையோடும் உருவாக்கவும், மாற்றங்களை செய்யவும் நாடு முழுவதும் உள்ள மாணவர்களுக்கு இது உதவும். வடிவமைப்புகளில் இணைந்து பணியாற்றவும், தரவுகளின் சேமிப்பு, காட்சிப்படுத்துதல் ஆகியவற்றுக்கும் இந்த மென்பொருள் உதவும்.
திரு மனோஜ் அஹுஜா தலைமையிலான சிபிஎஸ்ஈ, 11 மற்றும் 12-ஆம் வகுப்புகளுக்கு பொறியியல் வரைகலைகளுக்கான கொலேப்கேட் மென்பொருளை  அறிமுகப்படுத்தும்.
2021 ஜனவரி 14 அன்று காலை 11 மணிக்கு https://webcast.gov.in/nic என்னும் இணைய முகவரியிலும், என்ஐசியின் சமூக வலைதளப் பக்கங்களிலும் இந்த நிகழ்ச்சி ஒளிபரப்பாகும்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:https://pib.gov.in/PressReleasePage.aspx?PRID=1688270
எரிசக்தி அமைச்சகம்
மின்சார கையிருப்பை உறுதி செய்யும் பிரத்யேக தளம் அறிமுகம்
மின்சார தேவை அதிகரிக்கும் காலத்தில் அதன் கையிருப்பை உறுதி செய்வதற்கான பிரத்தியேக தளத்தை  மத்திய அரசு அறிமுகப்படுத்தியுள்ளது. மாநில அரசுகள் மற்றும் மின்சார துறையைச் சேர்ந்த 200 பங்குதாரர்கள் முன்னிலையில் காணொலிக் காட்சி வாயிலாக நேற்று நடைபெற்ற விழாவில் மத்திய மின்சாரம், புதிய மற்றும் புதுப்பிக்கத்தக்க எரிசக்தித் துறை அமைச்சர் திரு ஆர்.கே.சிங் இந்த தளத்தைத் தொடங்கி வைத்தார். மத்திய எரிசக்தி மற்றும் கனரக தொழில்துறை இணையமைச்சர் திரு கிருஷன் பால் குர்ஜர், எரிசக்தி அமைச்சகத்தின் செயலாளர் திரு அலோக் குமார் மற்றும் பலர் விழாவில் கலந்து கொண்டனர்.
நிகழ்ச்சியில் பேசிய அமைச்சர் திரு ஆர். கே. சிங், கோடை காலங்களில் போதுமான மின்சார கையிருப்பை உறுதி செய்யும் உத்தியின் ஒரு பகுதியாக இந்த முன்முயற்சி மேற்கொள்ளப்பட்டிருப்பதாகத் தெரிவித்தார். பயன்பாட்டில் உள்ள மின்சாரம் அனைத்தும் நுகர்வோருக்கு விநியோகிக்கப்படுவதை இது உறுதி செய்யும், என்றார் அவர். இதன் இயக்க முறையை விளக்கிய அமைச்சர், அதிக விலையை நிர்ணயிக்க எவருக்கும் அனுமதி வழங்கப்பட மாட்டாது என்று உறுதிப்பட தெரிவித்தார். ஒரு அலகுக்கு ரூ. 12க்கு மேல் மின்சாரத்தை உற்பத்தி செய்யும் திறன் கொண்டவை மட்டுமே ஹெச்.பி.-டாம் தளத்தில் இயங்க அனுமதிக்கப்படும் என்று அவர் கூறினார். ஹெச்.பி.-டாம் இயக்க முறையில் விலை நியாயமாக நிர்ணயிக்கப்படுவதை உறுதி செய்யுமாறு மத்திய மின்சார ஆணையம் மற்றும் இந்திய மின்சார விநியோக ஒழுங்குமுறை அமைப்பை அவர் கேட்டுக்கொண்டார்.
நிகழ்ச்சியில் பேசிய அமைச்சர் திரு கிருஷன் பால் குர்ஜர், முந்தைய காலத்திற்கு மாறாக தற்போது மின்சாரம் இல்லாத வாழ்க்கையை நினைத்துக் கூட பார்க்க முடியாது என்று தெரிவித்தார். இந்த புதிய இயக்கமுறையின் வாயிலாக போதுமான மின்சார இருப்பு உறுதி செய்யப்படும் என்று கூறினார். புதிய சந்தை இயக்கமுறையின் பயன்களை விளக்கிய திரு ஆலோக் குமார், ஒரு அலகுக்கு ரூ. 50 என்பது ஒரு தொழில்நுட்ப வரையறை மட்டுமே என்றும், அதைவிட குறைந்த விகிதத்தை தான் சந்தை நிறுவனங்கள் நிர்ணயிக்கும் என்றும் ஒரு சில அறிக்கைகளை சுட்டிக்காட்டி தெளிவுப்படுத்தினார்.
(
நுகர்வோர் நலன், உணவு மற்றும் பொது விநியோகம் அமைச்சகம்
இந்திய உணவுக்கழகம் மூலம் தனியாருக்கு திறந்தவெளி சந்தை விற்பனை திட்டத்தின் கீழ்  நடத்தப்பட்ட 5 மின்னணு ஏலம் மூலம் 28.84 லட்சம் மெட்ரிக் டன் கோதுமை விற்பனையானது
இந்திய உணவுக்கழகம் மூலம் தனியாருக்கு திறந்தவெளி சந்தை விற்பனை திட்டத்தின் கீழ்  நடத்தப்பட்ட 5 மின்னணு ஏலம் மூலம் 28.84 லட்சம் மெட்ரிக் டன் கோதுமை விற்பனையானதாக மத்திய நுகர்வோர் நலன், உணவு மற்றும் பொது விநியோகத் துறை இணையமைச்சர் சாத்வி நிரஞ்சன் ஜோதி மக்களவையில் எழுத்துப்பூர்வமாக தெரிவித்தார். திறந்தவெளி சந்தை விற்பனை திட்டத்தின் கீழ்  30 லட்சம் மெட்ரிக் டன் கோதுமையை விற்பனை செய்ய 26.01.2023 அன்று மத்திய அரசு முடிவு செய்ததாக கூறினார். இதில் 25 லட்சம் மெட்ரிக் டன் கோதுமை, மின்னணு ஏலம் மூலம் வர்த்தகர்கள், மாவு ஆலைகள் உள்ளிட்டவற்றிற்கு விற்பனை செய்ய முடிவு செய்யப்பட்டதாக தெரிவித்தார்.
பிரதமர் அலுவலகம்
ஓணம் பண்டிகையை முன்னிட்டு நாட்டு மக்களுக்கு பிரதமர் வாழ்த்து
ஓணம் பண்டிகையை முன்னிட்டு பிரதமர் திரு நரேந்திர மோடி நாட்டு மக்களுக்கு வாழ்த்து தெரிவித்துள்ளார்.
அவர் வெளியிட்டுள்ள சுட்டுரைச் செய்தியில்,
“நேர்மறை, ஆற்றல், சகோதரத்துவம் மற்றும் நல்லிணக்கத்துடன் தொடர்புடைய சிறப்பு பண்டிகையான ஓணத்தை முன்னிட்டு நல்வாழ்த்துகள். ஒவ்வொருவரது ஆரோக்கியம் மற்றும் நல்வாழ்விற்காக நான் பிரார்த்தனை செய்கிறேன்”, என்று கூறியுள்ளார்.
-----
(
பிரதமர் அலுவலகம்
பீகார் தினத்தை முன்னிட்டு அம்மாநில மக்களுக்கு பிரதமர் வாழ்த்து
பீகார் தினத்தை முன்னிட்டு அம்மாநில மக்களுக்கு பிரதமர் திரு நரேந்திர மோடி வாழ்த்து தெரிவித்துள்ளார். தனது வளமான வரலாறு மற்றும் உயிர்ப்பு மிக்க கலாச்சாரத்திற்காக பீகார் மாநிலம் பிரசித்தி பெற்றுள்ளது என்று அவர் கூறினார். தேசிய அளவில் அனைத்துப் பிரிவுகளிலும் தங்களது பங்களிப்பை வழங்கி வரும் பீகார் மாநில மக்கள், தங்களது கடின உழைப்பு மற்றும் உறுதிப்பாட்டினால் தங்களுக்கென ஒரு சிறப்பு அடையாளத்தை உருவாக்கி இருக்கிறார்கள்.
ட்விட்டர் பதிவில் பிரதமர் தெரிவித்ததாவது:
“பீகார் தினத்தை முன்னிட்டு அம்மாநில சகோதர, சகோதரிகள் அனைவருக்கும் நல்வாழ்த்துகள்! தனது வளமான வரலாறு மற்றும் துடிப்பான கலாச்சாரத்திற்குப் பிரசித்தி பெற்றுள்ள அம்மாநிலத்தின் மக்கள், நாட்டு வளர்ச்சியின் ஒவ்வொரு துறையிலும் ஈடு இணையற்ற பங்களிப்பை வழங்கி வருகிறார்கள். தங்களது உறுதிப்பாடு மற்றும் கடின உழைப்பினால் தங்களுக்கென்று முக்கிய இடத்தை அவர்கள் உருவாக்கியுள்ளனர்.”
பெண்கள் மற்றும் குழந்தை நலன் அமைச்சகம்
சிறார் சீர்திருத்த பள்ளிகளின் செயல்பாடு குறித்து மாநிலங்களுக்கு மத்திய அரசு தொடர்ச்சியாக அறிவுறுத்துகிறது
சிறார் நீதி சட்டம்-2015, குழந்தைகளின் பாதுகாப்பு, பத்திர நிலைமை, கவுரவம் மற்றும் நலனை உறுதி செய்கிறது: கவனிப்பு, பாதுகாப்பு தேவைப்படும் குழந்தைகள் மற்றும் சட்ட வழக்குகளில் சிக்குபவர்களுக்குத் தேவையான பாதுகாப்பை இச்சட்டம் வழங்குகிறது. மத்திய அரசின் திட்டமான குழந்தைகள் பாதுகாப்பு சேவைகள் திட்டத்தின் கீழ், சிறார் நீதி சட்டப் படி சிக்கலான சூழ்நிலையில் உள்ள குழந்தைகளுக்குத் தேவையான சேவைகளை வழங்க மாநிலங்கள் மற்றம் யூனியன் பிரதேசங்களுக்கு உதவி அளிக்கப்படுகிறது. சிறார் நீதிச் சட்டத்தை அமல்படுத்தும் முக்கியப் பொறுப்பு, சம்பந்தப்பட்ட மாநிலங்கள் / யூனியன் பிரதேச அரசுகளிடம் உள்ளது.
சிறார் நீதி சட்டத்தின் 54வது பிரிவின் படி, மாநில அரசுகள் ஆய்வுக்குழுக்களை அமைத்து, சிறார் சீர்திருத்த பள்ளிகளில் உள்ள அடிப்படை வசதிகளை மதிப்பீடு செய்ய வேண்டும்.
சிறார் சீர்திருத்த பள்ளிகள், சிறார் நீதிச் சட்டப்படி விதிமுறைகளை பின்பற்றுகிறதா என்பதை உறுதி செய்ய மாநிலங்கள் / யூனியன் பிரதேசங்களை மத்திய பெண்கள் மற்றும் குழந்தைகள் மேம்பாட்டு அமைச்சகம் தொடர்ச்சியாகக் கண்காணிக்கிறது. இது தொடர்பாக மாநிலங்களுக்கு பல ஆலோசனைகள் வழங்கப்பட்டுள்ளன.
மேலும், குழந்தைத் திருமணத் தடுப்புச் சட்டம் 2006, 18 வயதுக்குக் கீழ் உள்ள பெண்கள், 21 வயதுக்கு உட்பட்ட ஆண்களின் திருமணத்தை தடுக்கிறது. இந்த சட்டப்படி குழந்தை திருமணம் என்பது ஜாமீனில் வெளி வரமுடியாத குற்றமாகும் .
மக்களவையில் கேள்வி ஒன்றுக்கு பதில் அளித்த பெண்கள் மற்றும் குழந்தைகள் மேம்பாட்டுத்துறை அமைச்சர் திருமதி ஸ்மிருதி இரானி தெரிவித்தார்.
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
கோவிட்-19 பெருந்தொற்றை எதிர்கொள்வதற்கு PCMC செயல்படுத்தும் உத்திகளும் தீர்வுகளும்
பூனா நகர எல்லையின் ஒரு விரிவாக்கமாக உள்ள பிம்ப்ரி சின்ச்வாட்,  பூனா பெருநகர மண்டலத்தின் கீழ் ஒரு அங்கமாக உள்ளது. தொழிற்சாலைகளின் மையமாக உருவான இந்த நகரமானது பூனாவுக்கு வலிமையான நகரியமாக இருந்து இப்போது மிகப்பெரிய வளரும் நகரமாக மாறியுள்ளது.
பிம்ப்ரி சின்ச்வாட் நகராட்சியானது  கழிவுப்பொருள் மேலாண்மை மற்றும் துப்புரவு சேவைகளில் சிறப்பாகச் செயல்பட்டு வந்தது. மிக அண்மைக்காலத்தில், கோவிட்-19 பெருந்தொற்றுக்கு எதிரான போராட்டத்தில், PCMC தனது துரிதமான மற்றும் எச்சரிக்கையான நடவடிக்கைகளால் மற்றவர்களின் கவனத்தைக் கவர்ந்துள்ளது.
வைரஸ் தொற்றுக்கு எதிராக பலவிதமான புதிய முன்னெடுப்பு நடவடிக்கைகள் மற்றும் முக்கியமான புத்தாக்க நடவடிக்கைகளை PCMC தொடங்கியுள்ளது.
சம்பந்தப்பட்ட குடிமக்கள் அதிகாரிகளை நேரடியாக தொடர்பு கொள்வதை ஊக்குவிக்கும் வகையில் உதவி எண் சேவை தொடங்கப்பட்டுள்ளது.
பிசிஎம்சி-யின் செயல் தொகுப்பில் உள்ள அனைத்து டிஜிட்டல் தீர்வுகளிலும் தனித்து பிரத்யேகமாகத் தெரிவது ஸ்மார்ட் சாரதி மொபைல் செயலியே ஆகும். முதலில் இந்தச் செயலியானது கோவிட்-19 குறித்த சுயமதிப்பீட்டுப் பரிசோதனையை தருகிறது. இது PCMC பகுதியில் வசிக்கின்ற குடிமக்களுக்கான ஆன்லைன் சுயமதிப்பீட்டுப் பரிசோதனை ஆகும்.
இரண்டாவதாக, தனிமைப்படுத்தப்பட்டவர் குறித்த நடமாட்ட கண்காணிப்பு செயலியில் உள்ளது. இது தனிமைப்படுத்தப்பட்டுள்ள நோயாளிகளைக் கட்டுப்படுத்தவும், கண்காணிக்கவும் ஏற்ற வழிமுறையாக உள்ளது. அவர்களின் புவிசார் இருப்பிடத்தைக் கண்டறிவதுவே இதன் நோக்கமாகும்.
மூன்றாவதாக, செயலி மூலம் PCMC ஒரு பிரச்சாரத்தைத் தொடங்கியுள்ளது.
இறுதியாக இந்தச் செயலியானது, “எனக்கு – அருகில்“ என்ற அம்சத்தைக் கொண்டுள்ளதை மிக முக்கியமானதாகக் குறிப்பிடலாம். இது குடிமக்களுக்கு அருகில் உள்ள மருத்துவமனைகள், அரசு அலுவலகங்கள், சந்தைகள் என செயல்பாட்டில் உள்ள இடங்களைக் காட்டுவதோடு அவர்கள் அங்கு செல்வதற்கும் உதவுகிறது. தேவையான மக்களுக்கு அவர்களுக்கு அருகில் இலவசமாகக் கிடைக்கும் உணவு வழங்குமிடம், தங்குமிட வசதிகளைச் சுட்டிக்காட்டுகிறது.
(Visitor Counter : 175
பெட்ரோலியம் மற்றம் இயற்கை எரிவாயு அமைச்சகம்
மத்திய அமைச்சர் திரு ஹர்தீப் எஸ் பூரி திங்கள்கிழமையன்று முதல் பசுமை ஹைட்ரஜன் எரிபொருள் செல் பேருந்தை தொடங்கி வைக்கிறார்
மத்திய பெட்ரோலியம் மற்றும் இயற்கை எரிவாயு மற்றும் வீட்டுவசதி மற்றும் நகர்ப்புற விவகாரங்கள் துறை அமைச்சர் திரு ஹர்தீப் சிங் பூரி, வரும் திங்கள் கிழமையன்று தில்லியில் உள்ள கடைமைப் பாதையில் முதல் பசுமை ஹைட்ரஜன் எரிபொருள் செல் பேருந்தை கொடியசைத்து தொடங்கி வைக்கிறார்.
தில்லி, ஹரியானா மற்றும் உத்தரப்பிரதேசத்தில் அடையாளம் காணப்பட்ட வழித்தடங்களில் பசுமை ஹைட்ரஜனால் இயக்கப்படும் 15 எரிபொருள் செல் பேருந்துகளை இயக்கி சோதனை மேற்கொள்வதற்கான திட்டத்தை இந்தியன் ஆயில் நிறுவனம் தொடங்கியுள்ளது.
இந்தத் திட்டத்தின் கீழ், முதல் கட்டமாக 2 எரிபொருள் செல் பேருந்துகள் 25.09.2023  அன்று இந்தியா கேட்டில் இருந்து இயக்கப்படவுள்ளன. இந்தியாவின் இந்த முதல் முயற்சியில் எரிபொருள் செல் பேருந்துகளுக்கு 350 பார் என்ற ஆற்றல் அடர்த்தியில் பசுமை ஹைட்ரஜன் விநியோகிக்கப்பட உள்ளது.
சோலார் பி.வி பேனல்களைப் பயன்படுத்தி மின்னாற்பகுப்பிலிருந்து உற்பத்தி செய்யப்படும் பசுமை ஹைட்ரஜனுக்கு எரிபொருள் நிரப்பக்கூடிய அதிநவீன விநியோக வசதி இந்தியன் ஆயில் நிறுவனத்தின், ஆராய்ச்சி மற்றும் மேம்பாட்டு மையமான ஃபரிதாபாத் வளாகத்தில் நிறுவப்பட்டுள்ளது.
2 பேருந்துகளும் அறிமுகப்படுத்தப்பட்டவுடன், இந்தப் புதிய தொழில்நுட்பத்தின் செயல்திறன் மற்றும் ஆயுட்காலம் குறித்த நீண்ட கால மதிப்பீட்டிற்காக அனைத்து பேருந்துகளிலும் 3 லட்சம் கிலோமீட்டருக்கும் அதிகமான பயண தூரம் மதிப்பீடு செய்யப்படும்.
இந்தக் கடுமையான சோதனைகள் மூலம் உருவாக்கப்படும் தரவுகள் பசுமை ஹைட்ரஜனால் இயக்கப்படும் நாட்டில் பூஜ்ஜிய உமிழ்வு இயக்கத்தின் எதிர்காலத்தை வடிவமைக்கும் ஒரு தேசிய களஞ்சியமாக செயல்படும்.
பிரதமர் அலுவலகம்
பத்ம ஸ்ரீ ரென் சோனம் ஷெரிங் லெப்ச்சா மறைவுக்கு பிரதமர் இரங்கல்
பத்ம ஸ்ரீ ரென் சோனம் ஷெரிங் லெப்ச்சா அவர்களின் மறைவுக்கு பிரதமர் திரு.நரேந்திர மோடி இரங்கல் தெரிவித்துள்ளார்.
அவர் தனது டுவிட்டர் பதிவில், “பத்ம ஸ்ரீ ரென் சோனம் ஷெரிங் லெப்ச்சா அவர்கள், பன்முகத் தன்மையுள்ள ஆளுமையைக் கொண்டவர். லெப்ச்சா பண்பாட்டை பிரபலப்படுத்துவதற்காக, அவர் அரும்பெரும் முயற்சிகளை மேற்கொண்டார். அவரது பணிகள், தலைமுறைகளைக் கடந்தும் மதிக்கப்படும். அவரது மறைவால் வேதனைப்படுகிறேன். அன்னாரை இழந்து வாடும் அவரது குடும்பத்தினருக்கும், அவரது நலன் நாடுவோருக்கும் எனது இரங்கல்களைத் தெரிவித்துக் கொள்கிறேன். ஓம் சாந்தி” என்று கூறியுள்ளார்.
பிரதமர் அலுவலகம்
பிரபல பாடகரும் இசையமைப்பாளருமான திரு பப்பி லஹிரி மறைவுக்குப் பிரதமர் இரங்கல் தெரிவித்துள்ளார்
பிரபல பாடகரும் இசையமைப்பாளருமான திரு பப்பி லஹிரி மறைவுக்குப் பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார்.
டுவிட்டரில் பிரதமர் கூறியிருப்பதாவது;
"திரு பப்பி லஹிரியின் இசை அனைத்தையும் சூழ்ந்திருந்தது, பலவகையான உணர்ச்சிகளை அழகாக வெளிப்படுத்தியது. பல தலைமுறைகளைச் சேர்ந்தவர்களும் அவரது பணிகளுடன் தொடர்புபடுத்திக் கொள்ளமுடியும். அவரது உயிர்ப்பான தன்மை அனைவராலும் தவறவிடப்படும்.அவரது மறைவால் துயருற்றேன். அவரது குடும்பத்தினருக்கும் ரசிகர்களுக்கும் இரங்கல்கள்.ஓம் சாந்தி."
மத்திய அமைச்சரவை
ஸ்டாக்ஹோம் மாநாட்டில் பட்டியலிடப்பட்ட ஏழு உறுதியான இயற்கை மாசுபடுத்திகளை பரிசீலித்து அமைச்சரவை ஒப்புதல் அளித்தது
பிரதமர் திரு நரேந்திர மோடி தலைமையிலான அமைச்சரவை கூட்டத்தில் ஸ்டாக்ஹோம் மாநாட்டில் பட்டியலிடப்பட்ட ஏழு உறுதியான இயற்கை மாசுபடுத்திகளுக்கு ஒப்புதல் அளிக்கப்பட்டது.
உறுதியான இயற்கை மாசுபடுத்திகள் குறித்த ஸ்டாக்ஹோம் மாநாட்டின் கீழ் ரசாயனங்களுக்கு ஒப்புதல் அளிப்பதற்கு வெளியுறவு அமைச்சகத்துக்கும், சுற்றுச்சூழல், வனம் மற்றும் பருவநிலை மாற்றம் அமைச்சகத்துக்கும் அமைச்சரவை அதிகாரம் வழங்கியது
சுற்றுப்புற சூழலில் இருக்கும் ஆபத்து விளைவிக்கக்கூடிய ரசாயனங்களிடம் இருந்து உயிர்களையும் சுற்றுச்சூழலையும் பாதுகாப்பதே ஸ்டாக்ஹோம் மாநாட்டில் நிறைவேற்றப்பட்ட சர்வதேச ஒப்பந்தத்தின் நோக்கம் ஆகும்.
அமைச்சரவை இன்று அளித்துள்ள ஒப்புதல் சுற்றுச்சூழல் மற்றும் மனிதர்களின் ஆரோக்கியத்தை பாதுகாப்பதற்கான சர்வதேச எதிர்பார்ப்புகளை பூர்த்தி செய்வதில் இந்தியாவுக்கு உள்ள உறுதியை காட்டுகிறது.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்:https://pib.gov.in/PressReleasePage.aspx?PRID=1662335
-----
(
எரிசக்தி அமைச்சகம்
சர்வதேச யோகா தினத்தை கொண்டாடியது பொசோகோ நிறுவனம்
மத்திய மின்துறை அமைச்சகத்தின் கீழ் செயல்படும், பொதுத் துறை நிறுவனம் பவர் சிஸ்டம் ஆபரேஷன் கார்ப்பரேஷன் லிமிடெட் , 7வது சர்வதேச யோகா தினத்தை 600 ஊழியர்கள் மற்றும் குடும்பத்தினருடன் ஆன்லைன் மூலம் இன்று கடைபிடித்தது.
வாழும் கலை அமைப்புடன் இணைந்து இந்த யோகா நிகழ்ச்சியை பொசோகோ நிறுவனம் நடத்தியது. இந்தாண்டின் கருப் பொருள் ‘‘ஆரோக்கியத்துக்கு யோகா’’. இது உடல் மற்றும் மன ஆரோக்கியத்துக்காக யோகா செய்வதில் கவனம் செலுத்துகிறது.
இந்நிகழ்ச்சியில் பேசிய பொசோகோ நிறுவனத்தின் தலைமை நிர்வாக இயக்குனர் திரு கே.வி.எஸ் பாபா, உடல் மற்றும் மன நலத்தை பெற, பொசோகோ நிறுவனத்தின் ஊழியர்கள் மற்றும் குடும்பத்தினர் தினந்தோறும் யோகாவில் ஈடுபட வேண்டும் என கேட்டுக் கொண்டார். வளர்ச்சிதை மாற்றம், ரத்த ஒட்டம், சுவாசப் பிரச்சினைகள் ஆகியவற்றை யோகா மேம்படுத்துகிறது என அவர் கூறினார். யோகா, மன நலத்தை பலப்படுத்தி, அச்சம், கவலை, மற்றும் மன அழுத்தத்தை போக்குகிறது என்றும் அவர் கூறினார்.
இந்த ஒரு மணி நேர நிகழ்ச்சியில், பல யோகாசனங்கள், மூச்சுப் பயிற்சிகள் உள்பட பிராணயாமா ஆகியவை வாழும் கலை அமைப்பின் யோகா நிபுணர் மூலம் மேற்கொள்ளப்பட்டது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1728993
-----
(Visitor Counter : 145
தேர்தல் ஆணையம்
இந்திய தேர்தல் ஆணையம் நடத்தும் அணுகக்கூடிய தேர்தல்கள் பற்றிய தேசிய ஆலோசனை கூட்டம்
முறைப்படுத்தப்பட்ட வாக்காளர் கல்வி மற்றும் வாக்காளர் பங்களிப்பு பற்றிய பிரத்யேக இணையதள துவக்கம்
இந்திய தேர்தல் ஆணையம் நடத்தும் அணுகக் கூடிய தேர்தல்கள் பற்றிய இரண்டு நாள் தேசிய ஆலோசனை கூட்டம் இன்று புதுதில்லியில் நடைபெறுகிறது.
தலைமைத் தேர்தல் ஆணையர் திரு ஓ பி ராவத் தொடங்கி வைக்கும் இக்கூட்டம், தேர்தல் ஆணையர்கள் திரு. சுனில் அரோரா மற்றும் திரு. அசோக் லாவசா ஆகியோரின் முன்னிலையில் நடைபெறும். இக்கூட்டம் மாற்றுத் திறனாளிகளுக்கு முன்னுரிமை அளித்து “எந்த வாக்காளரும் விடுபட்டுவிடக் கூடாது” என்ற இந்திய தேர்தல் ஆணையத்தின் முனைப்பு இயக்கத்தின் ஒரு பகுதியாகும். தொடக்க நிகழ்ச்சியில் முறைப்படுத்தப்பட்ட வாக்காளர் கல்வி மற்றும் வாக்காளர் பங்களிப்பு பற்றிய இணையதளம் தொடங்கிவைக்கப்படும்.
மாவட்டம் மற்றும் மாநில அளவில் கிட்டத்தட்ட மூன்று மாத காலம் நடந்த ஆலோசனையின் முடிவில் இந்த தேசிய அளவிலான கூட்டம் நடைபெறுகிறது. தேர்தல் நடைமுறையில் மாற்றுத் திறனாளிகளை இணைப்பதில் உள்ள தடைகளை அடையாளம் காண்பது, அவர்கள் எதிர்கொள்ளும் சவால்களுக்கு தீர்வுகாண்பது, தற்போதுள்ள அணுகுமுறையை மதிப்பீடு செய்வது ஆகியவையே இந்த ஆலோசனை கூட்டங்களின் நோக்கமாகும். வரும் மாநில மற்றும் நாடாளுமன்ற தேர்தல்களில் மாற்றுத் திறனாளிகளின் பங்களிப்பை மேம்படுத்துவதே இந்த நடவடிக்கையின் நோக்கமாகும்.
(Visitor Counter : 268
மத்திய அமைச்சரவை
கோவா முதலமைச்சர் திரு. மனோகர் பாரிக்கர் மார்ச் 17, 2019-ல் பனாஜியில் காலமானார்
அவரது மறைவுக்கு மத்திய அமைச்சரவை இரங்கல்
கோவா முதலமைச்சர் திரு. மனோகர் பாரிக்கர் பனாஜியில் நேற்று  காலமானார். அவரது மறைவுக்கு பிரதமர் திரு. நரேந்திர மோடி தலைமையில் இன்று கூடிய மத்திய அமைச்சரவை கூட்டத்தில் இரங்கல் தெரிவிக்கப்பட்டது. திரு. பாரிக்கரின் நினைவாக அமைச்சரவையில் இரண்டு நிமிடம் மவுன அஞ்சலி செலுத்தப்பட்டது.
நாடு முழுவதும் இன்று ஒருநாள் துக்கம் கடைபிடிக்கவும், தேசியக் கொடியை அரைக் கம்பத்தில் பறக்க விடவும் மத்திய அமைச்சரவை ஒப்புதல் வழங்கியது.
திரு. மனோகர் பாரிக்கரின் நினைவாக பின்வரும் அனுதாப தீர்மானத்திற்கு மத்திய அமைச்சரவை ஒப்புதல் வழங்கியது:
கோவா முதலமைச்சர் திரு. மனோகர் பாரிக்கர் பனாஜியில் நேற்று  காலமானதால் அவரது மறைவுக்கு மத்திய அமைச்சரவை தனது ஆழ்ந்த துயரத்தை தெரிவித்துக் கொள்கிறது. சாமானியர்களின் முதலமைச்சர் என்று அன்புடன் அழைக்கப்பட்ட திரு.பாரிக்கரின் மறைவால், நாடு ஒரு முதுபெரும், ஒப்பற்ற தலைவரை இழந்துள்ளது.
கோவாவின் மபுசாவில் டிசம்பர் 13, 1955-ல் பிறந்த திரு.பாரிக்கர், மர்கோவா லயோலா பள்ளியில் பயின்றார். பின்னர் 1978-ல் மும்பை இந்திய தொழில்நுட்பக் கழகத்தில் உலோகவியல் பொறியியல் பட்டப்படிப்பை முடித்தார். அரசியல் பிரவேசத்திற்கு முன்பு திரு.பாரிக்கர், ராஷ்ட்ரிய சுயம் சேவக் சங்கத்தில் இளம் வயதில் சேர்ந்தார். தமது பள்ளிப் படிப்பை நிறைவு செய்வதற்கு முன்பே ஆர்.எஸ்.எஸ்.சில் முதன்மை பயிற்றுனராக உருவானார். ஐஐடியில் பட்டப்படிப்பை முடித்ததும், மபுசாவில் ஆர்.எஸ்.எஸ். அமைப்பில் தமது பணியை மீண்டும் தொடர்ந்தார். அதில் தமது 26வது வயதில் சங்சலாக் பதவிக்கு உயர்ந்தார்.
பிஜேபியின் உறுப்பினரான திரு.பாரிக்கர், 1994-ல் கோவா சட்டமன்றத்திற்கு தேர்ந்தெடுக்கப்பட்டார். அக்டோபர் 24, 2000-மாவது ஆண்டில் அவர் முதல் முறையாக கோவா முதலமைச்சரானார். பிப்ரவரி 27, 2002 வரை இந்தப் பதவியை வகித்தார். ஜூன் 3-ந் தேதி 2002-ல் அவர் மீண்டும் கோவா முதலமைச்சராக தேர்ந்தெடுக்கப்பட்டு, 2-ந் தேதி பிப்ரவரி 2005 வரை பதவியில் இருந்தார். கோவா முதலமைச்சராக அவர் 3-வது முறையாக 9-ந் தேதி மார்ச் 2012-ல் தேர்ந்தெடுக்கப்பட்டார். 8-ந் தேதி நவம்பர் 2014 வரை இந்தப் பதவியில் நீடித்தார். 9 நவம்பர் 2014-ல் திரு. பாரிக்கர் மத்திய பாதுகாப்பு அமைச்சரானார். மார்ச் 13, 2017 வரை இப்பதவியில் அவர் நீடித்தார். பின்னர் மார்ச் 14, 2017-ல் மீண்டும் கோவா முதலமைச்சராக அவர் பதவி பிரமாணம் செய்து வைக்கப்பட்டார்.
திரு. பாரிக்கரின் எளிமையான வாழ்க்கை மற்றும் சிறந்த நிர்வாகியான அவரது திறமைகள் என்றென்றும் நினைவுக் கூறத்தக்கவை. நவீன கோவாவை வடிவமைப்பதிலும் இந்தியாவின் முப்படையை நவீனமாக்குவதிலும் முன்னாள் படை வீரர்களின் வாழ்க்கை தரத்தை மேம்படுத்துவதிலும் அவர் ஆற்றிய பணிகள் என்றுமே மறக்க முடியாதவை.
புகழ் பெற்ற முன்னாள் மாணவருக்கான விருது திரு.பாரிக்கருக்கு மும்பை ஐஐடியில் 2001-ல் வழங்கப்பட்டது. கோவா தேசிய தொழில்நுட்ப கழகத்தின் கவுர டாக்டர் விருதும், டாக்டர் எஸ்.பி. முகர்ஜி விருதும் 2018-ல் திரு. பாரிக்கருக்கு வழங்கப்பட்டது. அவருக்கு 2 மகன்கள் உள்ளனர்.
திரு. பாரிக்கரை இழந்து வாடும் அவரது குடும்பத்தினருக்கும், கோவா மக்களுக்கும், அரசு சார்பிலும், நாட்டின் சார்பிலும் ஆழ்ந்த இரங்கலை அமைச்சரவை தெரிவித்துக் கொள்கிறது.
பாதுகாப்பு அமைச்சகம்
பாதுகாப்புத் துறை செய்தியாளர்கள் பயிற்சி விசாகப்பட்டினத்தில் உள்ள கிழக்குக் கடற்படை தளத்தில் தொடங்கியது
தேசிய மற்றும் பல்வேறு மாநிலங்களைச் சேர்ந்த ஊடக நிறுவனங்களில் இருந்து தேர்ந்தெடுக்கப்பட்ட பத்திரிகையாளர்களுக்காக பாதுகாப்பு அமைச்சகத்தால் நடத்தப்படும் மூன்று வார பயிற்சிப் பாடத்திட்டமான “பாதுகாப்புத்துறை செய்தியாளர்கள் பாடத்திட்டம் - 2023” விசாகப்பட்டினத்தின் கிழக்கு கடற்படைத் தளத்தில்  21.08.2023 அன்று தொடங்கியது. கிழக்கு கடற்படைத் தளத்தின் தலைமை அதிகாரி வைஸ் அட்மிரல் சமீர் சக்சேனா தொடக்க உரை நிகழ்த்தினார்.
பாதுகாப்பு அமைச்சகத்தின் செய்தித் தொடர்பாளர் மற்றும் கூடுதல் தலைமை இயக்குநர் திரு ஏ.பரத் பூஷன் பாபு, பாதுகாப்புத்துறை இதழியல் தொடர்பான விளக்கங்களை எடுத்துரைத்தார். ஊடகங்களுக்கும், ராணுவத்துக்கும் இடையேயான தொடர்பை அதிகரிப்பது, ஊடகவியலாளர்கள் ஆயுதப்படைகளைப் பற்றிய சிறந்த புரிதலைப் பெறுவது, முழுமையான புரிதலுடன் கடல்சார் சூழல் தொடர்பான செய்திகளை வெளியிடுவது ஆகிய நோக்கங்களுக்காக இந்தப் பயிற்சிப் பாடத்திட்டம் நடத்தப்படுகிறது.
இந்தப் பயிற்சியின்போது, கடற்படை மற்றும் கடலோர காவல்படையைச் சேர்ந்த பாட வல்லுநர்கள், பத்திரியாளர்களுடன் கலந்துரையாடுவார்கள். கடற்படை நடவடிக்கைகள், கடற்படை உத்திகள், மனிதாபிமான உதவிகள், கடற்படை மற்றும் கடலோர காவல்படையின் அமைப்பு உள்ளிட்ட பல்வேறு அம்சங்கள் ஊடகவியலாளர்களுக்கு எடுத்துரைக்கப்படும். பயிற்சியின் ஒரு பகுதியாக, அதில் பங்கேற்றுள்ளவர்கள் 21.08.2023 அன்று அங்குள்ள இந்திய கடற்படை கப்பல் மற்றும் நீர்மூழ்கிக் கப்பலைப் பார்வையிட்டனர். அவர்கள், இந்த வாரத்தில் விசாகப்பட்டினத்தில் உள்ள கடற்படை கப்பல் கட்டும் தளம், கடற்படை விமான நிலையம் மற்றும் கடலோர காவல்படை கப்பல்களை பார்வையிட உள்ளனர்.
தேர்தல் ஆணையம்
மேகாலயா, நாகாலாந்து மற்றும் திரிபுரா சட்டப்பேரவை பொதுத் தேர்தல், ஊடகங்களுக்கான கட்டுப்பாடுகள்
மேகாலயா, நாகாலாந்து மற்றும் திரிபுரா மாநில சட்டப்பேரவைகளுக்கு பொதுத் தேர்தலை நடத்துவதற்கான அட்டவணை 18.01.2023 அன்று அறிவிக்கப்பட்டுள்ளது.
அதன்படி, மேகாலயா, நாகாலாந்தில் ஒரே கட்டமாக பிப்ரவரி 27-ந்தேதியும், திரிபுராவில் ஒரே கட்டமாக பிப்ரவரி 16-ந்தேதியும் தேர்தல் நடைபெறுகிறது.
இது தொடர்பாக , மக்கள் பிரதிநிதித்துவச் சட்டம், 1951 இன் பிரிவு 126 ன்படி அனைத்து ஊடகங்களும் கடைப்பிடிக்க வேண்டிய கட்டுப்பாடுகள் பற்றி கவனத்திற்கு கொண்டுவரப்பட்டுள்ளது. வாக்குப்பதிவுக்கு 48 மணி நேரத்திற்கு முன்னதாக, தொலைக்காட்சி அல்லது அது போன்ற ஊடகங்கள் மூலம் தேர்தல் விஷயங்களைக் காட்டுவது தடை செய்யப்படுகிறது. வாக்கெடுப்பு முடிவதற்கு நிர்ணயிக்கப்பட்ட நேரத்துடன் முடிவடையும் நாற்பத்தெட்டு மணிநேரத்தில் பொதுக் கூட்டத்திற்கு தடை விதிக்கப்படுகிறது. எனவே அதுபற்றிய செய்திகளை வெளியிடக்கூடாது.
தொலைக்காட்சிகள் மூலம் எந்தவொரு தேர்தல் விஷயத்தையும் பொதுமக்களுக்குக் காட்சிப்படுத்துவது தடை செய்யப்படுகிறது.
இந்த விதிகளை மீறும் எந்தவொரு நபரும் இரண்டு ஆண்டுகள் வரை நீட்டிக்கக்கூடிய சிறைத்தண்டனை அல்லது அபராதம் அல்லது இரண்டும் சேர்த்து தண்டிக்கப்படுவார்.
தேர்தல்களின் போது, மக்கள் பிரதிநிதித்துவச் சட்டம், 1951 இன் மேற்கண்ட பிரிவு 126 இன் விதிகளை டிவி சேனல்கள் தங்கள் குழு விவாதங்கள் மற்றும் பிற செய்தி மற்றும் நடப்பு நிகழ்ச்சிகளை ஒளிபரப்புவதில் சில சமயங்களில் மீறுவதாக குற்றச்சாட்டுகள் எழுகின்றன. ஒரு தொகுதியில் வாக்குப்பதிவு காலகட்டத்தில் , தொலைக்காட்சி மூலம் தேர்தல் விஷயங்களைக் காட்டுவதை, மேற்கூறிய பிரிவு 126 தடைசெய்கிறது என்று தேர்தல் ஆணையம் கடந்த காலத்தில் தெளிவுபடுத்தியுள்ளது. அந்தப் பிரிவில் "தேர்தல் விஷயம்" என்பது தேர்தல் முடிவை பாதிக்கும் அல்லது பாதிக்கும் நோக்கம் கொண்ட அல்லது கணக்கிடப்பட்ட எந்தவொரு விஷயமாகவும் வரையறுக்கப்பட்டுள்ளது. பிரிவு 126 இன் மேற்கூறிய விதிகளை மீறினால் இரண்டு ஆண்டுகள் வரை சிறைத்தண்டனை அல்லது அபராதம் அல்லது இரண்டும் விதிக்கப்படும்.
கருத்துக் கணிப்புகளை நடத்துவதையும், அதில் குறிப்பிடப்பட்டுள்ள காலக்கட்டத்தில் அதன் முடிவுகளைப் பரப்புவதையும் 126-வது பிரிவு ஏ தடைசெய்கிறது.
பிரிவு 126-ன் கீழ் வராத காலத்தில், சம்பந்தப்பட்ட டிவி/ரேடியோ/கேபிள்/எஃப்எம் சேனல்கள்/இன்டர்நெட் இணையதளங்கள்/சமூக ஊடக தளங்கள் எந்தவொரு ஒளிபரப்பு/தொலைக்காட்சி தொடர்பான நிகழ்வுகளை நடத்துவதற்கு தேவையான அனுமதிக்கு மாநில/மாவட்டம்/உள்ளூர் அதிகாரிகளை அணுகலாம்.
அனைத்து அச்சு ஊடகங்களின் கவனத்திற்கு, பிரஸ் கவுன்சில் ஆஃப் இந்தியா 30.07.2010 தேதியிட்டு வழங்கிய வழிகாட்டுதல்கள் மற்றும் தேர்தலின் போது கடைபிடிக்கப் பின்பற்ற வேண்டிய ‘பத்திரிக்கை நடத்தை விதிமுறைகள்- 2020’ ஆகியவற்றைப் பின்பற்றுமாறு கேட்டுக்கொள்ளப்படுகின்றன.
வெளியுறவுத்துறை அமைச்சகம்
“ஆபரேஷன் கங்கா”வின் ஒருபகுதியாக உக்ரைனில் இருந்து 182 இந்தியர்களை ஏற்றிக்கொண்டு 7-வது விமானம் மும்பை வந்தது
மத்திய அரசின் ஆபரேஷன் கங்காவின் ஒருபகுதியாக உக்ரைனில் இருந்து 182 இந்தியர்களை ஏற்றிக் கொண்டு 7-வது விமானம் இந்தியா வந்துள்ளது. ஏர் இந்தியா எக்ஸ்பிரஸ் சிறப்பு விமானம் இன்று காலை மும்பை சத்ரபதி சிவாஜி மகராஜ் சர்வதேச விமான நிலையத்தில் வந்திறங்கியது. மத்திய சிறு குறு நடுத்தர தொழில்கள் அமைச்சகர் திரு நாராயணன் ரானே, விமான நிலையத்தில் உக்ரைனில் இருந்து வந்தவர்களை வரவேற்றார். இவர்களில் பெரும்பாலோர் மாணவர்கள் ஆவர்.
உக்ரைனில் உள்ள அனைத்து இந்தியர்களையும் நாட்டுக்கு கொண்டு வர அரசு உறுதிப்பூண்டுள்ளதாக அமைச்சர் கூறினார். தாய்நாடு திரும்பியுள்ள மாணவர்களின் நண்பர்கள் உக்ரைனில் இருந்து விரைவில் அழைத்து வரப்படுவார்கள் என அவர்களிடம் அமைச்சர் உறுதியளித்தார்.
செய்தியாளர்களிடம் பேசிய மத்திய அமைச்சர், போர் சூழலில் இருந்து திரும்பியுள்ள மாணவர்கள், ஒருவித பதட்டத்துடனும், கவலையுடனும் காணப்பட்டதாகவும், அவர்கள் சொந்த மாநிலங்களுக்கு திரும்ப அனைத்து உதவிகளையும் அந்தந்த மாநிலங்கள் அளிக்கும் என உறுதி அளித்துள்ளதாகவும் தெரிவித்தார். நாடு திரும்பிய மாணவர்கள் அரசுக்கு நன்றி தெரி்வித்துள்ளனர்.
ஆபரேஷன் கங்கா திட்டத்தில் ஏர் இந்தியா, ஏர் இந்தியா எக்ஸ்பிரஸ், இண்டிகோ, ஸ்பைஸ் ஜெட் ஆகிய நிறுவனங்கள் சேர்ந்துள்ளதை அடுத்து தில்லி மற்றும் மும்பையில் இருந்து ஏராளமான விமானங்கள் உக்ரைனின் அண்டை நாடுகளுக்கு இயக்கப்படுகின்றன.